[pic] | EUROOPAN YHTEISÖJEN KOMISSIO |

Bryssel, 28.9.2005

KOM(2005) 477 lopullinen

2003/0107 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin tarkistuksista neuvoston vahvistamaan yhteiseen kantaan, joka koskee seuraavaa ehdotusta:

EUROOPAN PARLAMENTIN JA NEUVOSTON DIREKTIIVI kaivannaisteollisuuden jätehuollosta ja direktiivin 2004/35/EY muuttamisesta

KOMISSION EHDOTUSTA MUUTTAVAEY:n perustamissopimuksen 250 artiklan 2 kohdan nojalla

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin tarkistuksista neuvoston vahvistamaan yhteiseen kantaan, joka koskee seuraavaa ehdotusta:

EUROOPAN PARLAMENTIN JA NEUVOSTON DIREKTIIVI kaivannaisteollisuuden jätehuollosta ja direktiivin 2004/35/EY muuttamisesta

1. JOHDANTO

Euroopan yhteisön perustamissopimuksen 251 artiklan 2 kohdan kolmannen alakohdan c alakohdan mukaan komissio antaa lausunnon Euroopan parlamentin toisessa käsittelyssä ehdottamista tarkistuksista. Tämä on komission lausunto Euroopan parlamentin ehdottamista 36 tarkistuksesta.

2. TAUSTA

Ehdotus KOM(2003) 319 lopullinen toimitettiin Euroopan parlamentille ja neuvostolle Euroopan yhteisön perustamissopimuksen 175 artiklan 1 kohdassa tarkoitetun yhteispäätösmenettelyn mukaisesti 2. kesäkuuta 2003.

Euroopan talous- ja sosiaalikomitea antoi lausuntonsa 11. joulukuuta 2003.

Alueiden komitea antoi lausuntonsa 12. helmikuuta 2004.

Euroopan parlamentti antoi lausuntonsa ensimmäisessä käsittelyssä 31. maaliskuuta 2004.

Euroopan parlamentin annettua lausuntonsa neuvosto vahvisti Euroopan yhteisön perustamissopimuksen 251 artiklan 2 kohdan mukaisesti yhteisen kannan muodollisesti 12. huhtikuuta 2005. Komissio antoi tiedonannon yhteisestä kannasta 27. huhtikuuta 2005 ja Euroopan parlamentti lausunnon toisessa käsittelyssä 6. syyskuuta 2005.

3. EHDOTUKSEN TAVOITE

Ehdotetulla direktiivillä pyritään minimoimaan kaivannaisteollisuuden jätealueilta peräisin olevista pilaantuneista valumista aiheutuvat ympäristö- ja terveysvaikutukset sekä ehkäisemään onnettomuuksia tai minimoimaan niiden vaikutuksia erityisesti varmistamalla patojen ja altaiden pitkän aikavälin vakaus. Ehdotuksen taustalla ovat Euroopassa vuosina 1998 ja 2000 tapahtuneet merkittävät kaivannaisjätteeseen liittyneet onnettomuudet, ja tavoitteena on luoda tarvittava lainsäädäntöperusta kaivannaisteollisuuden asianmukaiselle jätehuollolle.

4. KOMISSION LAUSUNTO EUROOPAN PARLAMENTIN TARKISTUKSISTA

Euroopan parlamentti hyväksyi 6. syyskuuta 2005 esitetystä 48 tarkistuksesta 36 tarkistusta. Komissio voi hyväksyä kyseisistä 36 tarkistuksista kahdeksan kokonaan, yhden osittain ja neljä periaatteessa. Komissio ei voi hyväksyä 23 tarkistusta.

4.1. Komission hyväksymät tarkistukset

4.1.1. Kokonaan hyväksytyt tarkistukset

Tarkistuksella 14 selkeytetään “padon” määritelmää 3 artiklan 11 kohdassa ja tarkistuksilla 17 , 18 ja 21 jätehuoltosuunnitelmien sisältöä. Tarkistuksilla 29, 30, 32 ja 33 selvennetään vesien suojeluun liittyviä velvoitteita ja lisätään suorat viittaukset EU:n vesilainsäädäntöön. Komissio katsoo, että nämä tarkistukset ovat johdonmukaisia tämänhetkisen tekstin kanssa ja parantavat sitä ja helpottavat direktiivin täytäntöönpanoa. Komissio voi sen vuoksi hyväksyä ne.

4.1.2. Osittain hyväksytyt tarkistukset

Tarkistuksessa 39 esitetään, että vakuuden määrä mukautetaan säännöllisin väliajoin kunnostustöiden mukaan. Tämä on kyseisen säännöksen hengen mukaista ja voidaan hyväksyä. Sitä vastoin tarkistuksen toista osaa, jossa tarkennetaan, että mukauttaminen liittyy kunnostustöihin, joita tarvitaan paikan maa-alueella sekä suoraan jätealueen vaikutuspiirissä olleella maa-alueella, ei katsota toteuttamiskelpoiseksi. Muutettu 14 artiklan 3 kohta kuuluisi siis seuraavasti:

“3. Vakuuden määrä mukautetaan säännöllisin väliajoin jätealueella tarvittavien kunnostustöiden mukaan.”

4.1.3. Periaatteessa hyväksytyt tarkistukset

Tarkistuksella 4 selvennetään johdanto-osan 14 kappaletta siltä osin, että kaivannaisjätteen ehkäiseminen kuuluu jätehuoltosuunnitelmien tavoitteisiin. Tämä on yhdenmukaista 5 artiklan 1 kohdan kanssa, mutta johdonmukaisuuden vuoksi olisi käytettävä ilmaisua "minimointi”.

Tarkistuksella 10 pyritään edistämään sitä, että ympäristönsuojeluvaatimukset otetaan huomioon muiden alojen politiikassa. Tarkistus voidaan hyväksyä, mutta ehdotettu teksti sopisi kuitenkin paremmin johdanto-osaan kuin artiklaan.

Tarkistuksen 23 mukaan lupahakemuksen olisi sisällettävä myös tiedot louhitusta mineraalista ja irtomaasta. Tämä parantaisi jätehuoltosuunnitelmaan sisältyvää jätteenmäärittelyä, joka on edellytys luvan saamiselle. Tarkistus voidaan sen vuoksi hyväksyä, mutta se olisi parempi sisällyttää liitteeseen II.

Suojellut alueet ovat tärkeä tekijä, joka on otettava huomioon päätettäessä jätealueen sijainnista, ja tarkistusta 27 voidaan sen vuoksi tukea. Selkeyden vuoksi komissio ehdottaa kuitenkin seuraavaa tekstiä 11 artiklan 2 kohdan a alakohtaan:

”(aa) jätealueen sijainnissa otetaan huomioon suojeltuihin alueisiin liittyvät yhteisön ja jäsenvaltioiden velvoitteet;

(ab) jätealueen sijainti on sopiva, ottaen huomioon erityisesti geologiset, hydrogeologiset ja geotekniset tekijät, ja …”

4.2. Komission hylkäämät tarkistukset

Tarkistuksella 3 poistettaisiin johdanto-osan kappale, jossa viitataan radioaktiiviseen kaivannaisjätteeseen. Komissio pitää tätä kappaletta kuitenkin hyödyllisenä, koska se selkeyttää yhteyttä Euratomin perustamissopimukseen perustuvaan lainsäädäntöön, jolla on merkitystä kaivannaisjätteen kannalta.

Tarkistuksella 8 muutettaisiin johdanto-osan 31 kappaletta siten, että siinä korostettaisiin yhteisön ja jäsenvaltioiden vastuuta kunnostaa käytöstä poistetut alueet, jotka todennäköisesti aiheuttavat vakavia ympäristövaikutuksia. Lisäksi todetaan, että tähän tarkoitukseen olisi voitava käyttää yhteisön rahoitusta. Komissio katsoo, että tämänhetkinen teksti pohjustaa paremmin asiaan liittyvää artiklaa (20 artikla) ja että viittaus EU:n rahoitukseen on tarpeeton.

Tarkistuksilla 48/49/50 muutettaisiin mineraalivarojen rikastamisen määrittelemistä siten, että se kattaisi myös kalkkikiven polton. Komissio ei voi hyväksyä tarkistuksia, koska kyseessä ei ole mineraalivarojen rikastumiseen liittyvä toiminto vaan teolliseen tuotantoon liittyvä toiminto, joka ei kuulu tämän direktiivin soveltamisalaan.

Tarkistuksilla 16 ja 19 sisällytettäisiin jätehuoltosuunnitelmiin osia, jotka on jo otettu direktiivissä huomioon. Tarkistuksella 20 lisättäisiin normittavia elementtejä, jotka epäsuorasti sisältyvät 5 artiklan 3 kohdan f alakohtaan. Komissio ei tämän vuoksi pidä tarkistuksia tarpeellisina.

Tarkistuksella 22 muutettaisiin pelastussuunnitelman tavoitteita. Tätä ei voida hyväksyä, koska tämänhetkinen teksti on riittävän selkeä ja johdonmukainen.

Tarkistuksen 24 mukaan lupahakemukseen sisältyvän jätehuoltosuunnitelman olisi oltava etukäteen hyväksytty. Tämä ei kuitenkaan ole tarpeen, koska jätehuoltosuunnitelma voidaan hyväksyä myös lupaprosessin yhteydessä. Tarkistuksen 25 mukaan lupaan sisältyviä tietoja voitaisiin käyttää jätealueiden luetteloiden laatimista varten. Tarkistus ei ole tarpeen, koska 7 artiklan 5 kohdan tämänhetkisen sanamuodon mukaan tietoja voidaan käyttää tilastointia varten , mikä vastaa tarkistuksen päämäärää.

Tarkistuksen 26 mukaan 10 artiklan mukaiset toimenpiteet, jotka liittyvät kaivannaisjätteen sijoittamiseen takaisin tyhjiin louhoksiin, laajennettaisiin koskemaan myös tyhjiin louhoksiin sijoitettavaa ”muuta louhittua ainetta” sekä itse tyhjää louhosta. Tätä ei voida hyväksyä, koska se ei vastaa direktiivin henkeä ja aihepiiriä.

Tarkistuksella 31 asetettaisiin vaatimus käytöstä poistetun jätealueen seurannan tiheydelle. Tästä voivat kuitenkin parhaiten päättää toimivaltaiset viranomaiset tapauskohtaisesti, joten tarkistusta ei voida tukea.

Vesien suojelun osalta tarkistuksessa 34 esitetään, että saastunut vesi ja suotovesi olisi käsiteltävä EU:n vesidirektiivien mukaisesti. Tätä lisäystä ei pidetä tarpeellisena, koska yhteisön lainsäädännön velvoitteita sovelletaan joka tapauksessa. Ei ole myöskään tarpeen vaatia ”muun saastuneen veden” käsittelyä (kuten tarkistuksessa myös esitetään), koska ilmaisu ”suotovesi” on määritetty riittävän laajasti. Tarkistuksella 6 muutettaisiin johdanto-osan 25 kappaletta ja tarkistuksella 35 13 artiklan 4 kohtaa siten, että kaivannaisjätteen päästäminen vastaanottaviin vesistöihin kiellettäisiin, jollei voida osoittaa, että vesipolitiikan puitedirektiivin 2000/60/EY vaatimuksia on noudatettu. Tämä muutos on kuitenkin tarpeeton, koska tämänhetkisellä tekstillä on sama vaikutus.

Tarkistuksessa 36 esitetään uusia vaatimuksia tyhjille louhoksille, joiden annetaan täyttyä vedellä sulkemisen jälkeen. Tätä tarkistusta ei voida tukea, koska kyseessä oleva ympäristön kannalta tärkeä kysymys ei kuulu tämän direktiivin soveltamisalaan ja se otetaan riittävästi huomioon vesipolitiikan puitedirektiivissä 2000/60/EY.

Rahoitusvakuuden osalta tarkistuksella 37 pyritään siihen, että jäsenvaltioiden päättämien menettelyjen olisi oltava komission hyväksymiä. Tätä ei voida hyväksyä, koska jäsenvaltioiden toimivaltaiset viranomaiset voivat paremmin arvioida kyseisten järjestelmien sopivuuden. Myöskään tarkistusta 7 (joka muuttaisi johdanto-osan 7 kappaletta) ja tarkistusta 38 (joka muuttaisi 14 artiklan 1 kohdan b alakohtaa) ei voida hyväksyä, koska nykyinen teksti tarjoaa käyttökelpoisen mahdollisuuden laskea tarvittavan rahoituksen määrä.

Tarkistuksessa 42 esitetään vaatimuksia, joita sovellettaisiin jo toiminnassa oleviin jätealueisiin niille myönnetyn siirtymävaiheen aikana. Erityisesti vaaditaan vesipolitiikan puitedirektiivin noudattamista. Tällaiset velvoitteet olisivat liian normittavia eikä niitä voida hyväksyä. On myös muistettava, että siirtymävaiheen aikana jo toiminnassa olevien jätealueiden on joka tapauksessa soveltuvin osin noudatettava vesipolitiikan puitedirektiivissä 75/442/ETY vahvistettuja normeja, direktiivin 2000/60/EY, vaarallisiin aineisiin liittyvän direktiivin 76/464/EY sekä pohjaveden suojelemisesta annetun direktiivin 80/68/ETY vaatimuksia.

Tarkistuksella 43 poistettaisiin säännökset, jotka koskevat niihin jätealueisiin sovellettavaa siirtymävaihetta, jotka eivät enää ole toiminnassa mutta joita ei ole suljettu. Nykyinen teksti tarjoaa toteutettavissa olevan mahdollisuuden käsitellä erityistilanteita ja sisältää samalla tarvittavat tiukat ympäristövaatimukset. Tarkistus on tämän vuoksi tarpeeton.

Liittymässä olevien jäsenvaltioiden osalta tarkistuksella 9 lisättäisiin johdanto-osan kappale, jossa korostetaan direktiivin tärkeyttä. Komissio pitää tätä tarpeettomana, koska EU:hun liittyvien maiden on pantava direktiivi täytäntöön liittymispäivämäärästä alkaen ja komissio seuraa tällä välin asiaan liittyvää edistymistä. Lisäksi tarkistuksessa 44 esitetään, että kyseisille maille mahdollisesti myönnettävät poikkeukset eivät saa vahingoittaa direktiivin tavoitteita. Tämä säännös rajoittaisi kuitenkin liittymissopimuksessa vahvistettua neuvoston oikeutta myöntää tilapäisiä poikkeuksia eikä sitä sen vuoksi voida hyväksyä.

Tarkistuksella 45 lyhennettäisiin määräaikaa, joka koskee direktiivin saattamista osaksi kansallista lainsäädäntöä, 24 kuukaudesta 18 kuukauteen. Tätä ei voida hyväksyä, koska 24 kuukautta on tarpeen direktiivin panemiseksi asianmukaisesti täytäntöön.

5. PÄÄTELMÄT

Komissio muuttaa EY:n perustamissopimuksen 250 artiklan 2 kohdan mukaisesti ehdotustaan edellä esitetyllä tavalla.